**Кирил Барбареев**

**МОДЕЛ НА ИНИЦИЈАЛНО ОБРАЗОВАНИЕ И ПРОФЕСИОНАЛЕН РАЗВОЈ НА УЧИТЕЛ/ВОСПИТУВАЧ**

**АПСТРАКТ**

Образованието и професионалниот развој на наставниците (учителите/воспитувачите) е клучно прашање на секоја земја, со оглед на тоа што квалитетот на воспитно образовниот кадар е еден од главните чинители кој влијае за нивото на образовните достигнувања на секоја индивидуа. Професијата – **учител/воспитувач** има свој развоен пат и свои карактеристики и се гради врз основа на општи принципи и на соодветно определен систем од знаења и од практични насоки.

Овој труд се обидува да даде придонес во една тема која е многу значајна за високо образовните институции кои едуцираат кадар во нашата земја, но исто така и за воспитно образовната работа со децата од предучилишна возраст.

Студиската програма за образование на учителот/воспитувач има за цел да обезбеди стручно и академско образование на учителите/воспитувачи, нивно оспособување за работа со деца на предучилишна возраст и рана училишна возраст од 2-8 години, но и можности за продолжување на своето образование понатаму на магистерски и докторски студии.

**Клучни зборови:** иницијално образование, INSET-сервис, професионален развој, студиска програма, учител/воспитувач.

*„Целата тајна на часовникот се состои во редот.*

*Има надеж да се пронајде модел на образование*

*сличен на часовникот“*

***Јан Амос Коменски***

Студиската програма за образование на учителите/воспитувачи се темели на принципот на интердисциплинарност и мултидисциплинарност. Особено е нагласена интеграцијата на педагошките, психолошките, методичките, социолошките и организациони дисциплини. Студиската програма за образование на учителот/воспитувач има за цел да обезбеди стручно и академско образование на учителите/воспитувачи, нивно оспособување за работа со деца на предучилишна возраст и рана училишна возраст од 2-8 години, но и можности за продолжување на своето образование понатаму на магистерски и докторски студии.

Денес пред учителот/воспитувач се поставуваат зголемени барања во однос на неговата стручна подготвеност и методска оспособеност. Токму поради тоа, за успешно да може да се одговори на новите предизвици, студиската програма **гради профил на учител/воспитувач** - *професионалец што постојано учи и истражува, кој ги следи и ги мери постигањата од својата работа врз основа на резултатите што ги постигнува, кој континуирано стручно се усовршува преку формални и неформални образовни форми*.

***Структура на студиската програма – (3+1+1)***

Структурата на студиската програма е организирана според моделот 3+1+1.

1. По завршување на 3-те години (180 ЕКТС) студентите се стекнуваат со стручно звање и професионална квалификација **-  *учител/воспитувач*** – ***асистент.***
2. По завршувањето на четиригодишни студии (модел 3+1, 240 ЕКТС) студентите се стекнуваат со образовен - квалификационен степен “**Bacalaureat**“ т.е. “**Bachelor**“ и професионална квалификација и добиваат звање – ***Дипломиран учител/воспитувач за работа со деца во предучилишно воспитание и образование, со специјалност ......***
3. По завршувањето на 5 –та година односно вториот циклус на студии, (модел 3+1+1, 300 ЕКТС) студентите се стекнуваат со научниоит степен - ***Магистер за предучилишно воспитание и образование.***

***Услови за упис и начин на селекција на кандидатите***

(**1**) Завршено 4 годишно средно образование (Гимназии, Уметнички школи),

(**2**) Проверка на здравствената и интелектуална способност на кандидатите;

(**3**) Проверка на општата култура,

(**4**) Проверка на музичките и говорните способности,

(**5**) Посебни својства на личноста - мотивираност, емпатичност, флексибилност, толерантност и комуникативност.

Откако ќе се направи изборот на кандидатите од страна на институциите за иницијално образование, сите кандидати се должни да посетуваат 2 месеца *подготвителни курсеви* , односно т.н. ***ориентациона програма***.



*Шема 1. Систем за иницијално образование на учители/воспитувачи*

***Подготвителен период (ориентациона програма)*** – овој период вклучува воведна програма која опфаќа елементи на набљудување, дискусии и други социјални и комуникациски вештини, кои се важни за успешно вклучување и прогрес во студиската програма: **(1)** пракса во редуцирани воспитно-образовни ситуации како што се: *кратки лекции, играње на улоги во одредени ситуации*; **(2)** се разговара за искуствата од базичните педагошки предмети и материја од одредени специјални предмети; **(3)** се посетуваат училишта/детски градинки и се насочуваат на практични активности. Освен тоа, учењето и праксата опфаќа период од 4 недели и се дел од насочувачките курсеви. Суштината на оваа програма е да им помогне на студентите но и на професорите добро да проверат дали навистина направиле вистински избор за нивната професија во животот. Оваа фаза има нагласена теоретска компонента од педагогијата. Секој од кандидатите може да се „*повлече*“ од понатамошното студирање доколку во овој период процени дека треба да избере друга професија.

Студиската програма е креирана, на начин, што секоја академска година е поделена на 4 периоди: **(1) период на предавање**, **(2) период на семинари**, (**3) период на оценување**, **(4) период на пракса**.

***Во првата година*** студентите слушаат предмети (курсеви) за детската заедница во општеството, културата на младите, улогата на учителот, интеркултурното образование, принципите и нормите на учителската професија. Теоријата и праксата се интегрирани во период од 7-9 недели во различни групи.

Во текот на првата студиска година студентите постепено ги стекнуваат и комплетираат т.н. „*почетни компетенции“*. Тоа е фаза кога идниот учител/воспитувач треба силно да ја „*засака*“ својата професија и улога во општеството.

***Во втората и третата година*** од студиите, студентите „*навлегуваат*“ во концептуализацијата на воспитно образовниот процес. Тие ги стекнуваат вештините за поучување, тие учат како да дизајнираат активности со децата, како да ги разберат децата и нивните различни образовни потреби, и да работат со различни образовни филозофии. Во реализацијата на праксата студентите се концентрираат на специфични концепти и проблеми. На крајот од втората и третата година, во периодот на пракса, студентите реализираат ***индивидуална пракса***.

***Тријада -* фаза на предавања и пракса** – ова е фаза кога студентите се поделени во групи (од по тројца студенти) со кои во непосредна близина е постојано професор од соодветна предметна програма и универзитетски супервизор односно координатор на студиската програма. Оваа т.н. **фаза - тријада**, вклучува два периоди на обука: **(1)** најпрвин во период од 2½ недели, студентите се поучуваат и имаат предавања на факултет и тоа **ех-catedra настава**, **(2)** а во следниот период од 5 недели, студентите имаат предавања од индивидуалните предметни програми, тоа се т.н. **индивидуални лекции**.

 Активностите кои ги имаат студентите на факултет главно се фокусирани на анализирања и дискусии од полето на истражувањата и искуствата во воспитанието и образованието. Во текот на овој период обично студентите и професорите дискутираат за: (**1**) методите на поучување; (**2**) психологијата на учење; (**3**) развојната психологија; (**4**) педагогијата; (**5**) мотивацијата; (**6**) давање совети; (**7**) организацијата на детската градинка/училиштето; (**8**) професионалната улога на учителот/воспитувачот, (**9**) правната заштита, прашања и односи во воспитно образовниот систем.

 Овој период завршува со т.н. **супервизорска конференција**, која ги следи искуствата и моделите со кои студентите се среќавале во оваа фаза. Супервизорскиот дискурс започнува со искуствата на студентите, нивните перцепции и истражувања, веднаш по завршување на планираните предавања и прочитаната литература. Во овој период, универзитетскиот супервизор ја посетува секоја група (тријада) неколку пати и ги набљудува студентите и потоа учествува во супервизорската конференција. Честите и интензивни комуникации и средби помеѓу професорите и целиот универзитетски персонал е многу важен за создавање добар водич и пристап на студентите учители/воспитувачи.

 Средбите се организираат на колегиуми, на кои главната задача е да се даде поддршка на групите во нивниот прогрес, но и да се констатираат позитивните и негативни искуства на групите, поврзани со сите нивни активности. Во оваа фаза се прави обид (од страна на целиот персонал на факултетот) и се дава поддршка и помош на секој студент кој имал некакви проблеми со развивањето на неговите вештини.

Фазата завршува со евалуација на секој студент за неговата подобност и **право на влез** односно продолжување на неговите студии во фазата на т.н. *индивидуална независна пракса на учителот/воспитувачот*.

***Четвртта студиска година*** – е нужна за стекнување на клучните специфични (предмети) компетенции за работа како ***учител/воспитувач***. Студентите покрај активности кои продолжуваат со ист интензитет и динамика, се определуваат за специфичен модул, кој во додатокот на диплома ќе ја дефинира неговата специјалност (специјална програма). Четврттата година содржи динамика на активности предвидени согласно модулите, со тоа што учителот/воспитувач стекнува посебни компетенции за одредено подрачје, и тоа може да биде:

* модул на одредена методика од општествените и природните науки,
* модул за уметничките дисциплини,
* модул за рано учење странски јазик и билингвизам,
* модул за работа во мултикултурна средина,
* модул за специјална педагогија.

Во оваа фаза студентите реализираат индивидуална пракса во текот на целата година и работат на проект на избраниот модул. Курсевите, модулите, праксата, оценувањето се интегрирани. Четвртата година е нужна за продолжување на магистерски студии.

***Компетенциите се поделени во 6 категории:* (1)** Познавање на детето, (**2**) Познавање на професијата, (**3**) Познавање на дидактиката и методиката, (**4**) Комуникација, (**5**) Водствени способности и (**6**) Карактерни особини.

***Приказ на области во студиската програма за образование на учител/воспитувач застапени со број на ЕКТС***

 **Табела 1.**

|  |  |
| --- | --- |
| **НАЗИВ НА ОБЛАСТИ** | **ЕКТС** |
| Општа образовна област | 20 |
| Јазик, книжевност и комуникација | 15 |
| Природни науки | 35 |
| Општествени науки и филозофија | 20 |
| Физичко и здравствено воспитание | 15 |
| Уметност – драма, музика, ликовно | 20 |
| Дидактика - Методика | 35 |
| Пракса | 20 |
| **ВКУПНО** | **180 ЕКТС** |
| **Модул**  | **50** |
| Дипломска работа | 10 |
| **ВКУПНО** | **240 ЕКТС** |
| **Магистерски студии** | **60** |
| **ВКУПНО** | **300 ЕКТС** |

***Лиценца за учител/воспитувач***

Стекнувањето диплома е првиот услов за добивање квалификација за работа како учител/воспитувач, но сам по себе е недоволен. Имено, компетентноста за работа во детска градинка и основно училиште како ***дипломиран учител/воспитувач*** (240 ЕКТС) се потврдува со полагање државен испит пред **Националната агенција за квалитет на образованието**, и доколку успешно го положи испитот учителот/воспитувач е квалификуван **учител/воспитувач**  и добива *лиценца за работа*.

***Очекувани резултати од учењето***

 Очекуваните резултати се конкретизирани барања и стандарди за стекнување кредитни поени во една студиска единица (предмет, модул). Постигнувањето просечни или надпросечни барања е назначено во евалуацијата на предметот. *Очекуваните резултати од учењето* се планираат во четири групи: **(а)** знаење и разбирање, **(б)** примена, **(в)** размислување и **(г)** вештини што можат да се пренесуваат.

***Методи за настава и учење***

 Методите во наставата и учењето го нагласуваат конгнитивниот или конструктивниот и социо-конструктивниот приод во наставата, учењето и оценувањето за постигнување на повисок квалитет на знаењето – повисоко ниво на интернализирано и емпириско знаење.

Методите за учење и настава коишто овозможуваат силни очекувани резултати од учењето се: **(1)** предавања, **(2)** семинари, **(3)** истражувачки семинари, **(4)** работа на проекти, **(5)** индивидуална пракса (задачи), **(6)** кооперативно учење и настава, **(7)** активна (рефлексивна) настава, **(8)** портфолио, **(9)** вежби, **(10)** работа на терен и работилници.

***Методи за оценување***

 Оценувањето не го покрива само знаењето, туку и разбирањето – оценувањето се фокусира на когнитивните процеси, подлабоко разбирање на предметот, структурата (шемата) на квалитет на знаењето, организацијата на знаењето и процесите од повисоко ниво (метакогнитивни и саморегулирачки).

Методи за оценување на знаењето се: **(1)** усни/писмени испити, (**2)** колоквиуми, **(3)** есеи и семинарски задачи, **(4)** дневници, **(5)** практични задачи или производ, **(6)** проекти, **(7)** справување со реални проблеми, **(8)** справување со нерешени задачи (проблеми), **(9)** оценување од страна на колеги, **(10)** портфолија, итн.

Се избираат оние методи на оценување коишто најмногу одговараат на потврдувањето на очекуваните резултати од учењето дефинирани во предметната програма (курсот) или модулот.

***Професионален развој***

Во текот на работата, учителот – воспитувач може да напредува на две нивоа:

1. учител/воспитувач – ментор и **(2)** учител/воспитувач – советник.

Условите за напредување кои кандидатите мора да ги исполнуваат ќе ги дефинира Националната агенција за квалитет, а елементите кои се земаат за вреднување се: (**1**) квалитетот на работа со децата во воспитно-образовните активности; (**2**) вклученост на учителот/воспитувач во активностите надвор од детската градинка и (**3**) континуираниот професионален развој.

***Какви се должности може да добие завршениот студент со оваа студиска програма? - Вработување***

Студиската програма подготвува учители/воспитувачи за предучилишна и рана училишна возраст во детски градинки, основни училишта, специјализирани и профилирани детски заедници за деца од 2 до 8 годишна возраст**.**

* Учител во предучилишно воспитание (предучилишен учител)
* Учител во основно образование до 2 одделение
* Педагог во детските градинки
* Воспитувач во домови за деца за предучилишна возраст
* Раководител и предавач во центри за работа со деца, во детски школи и во групи за воннаставни активности
* Административно-управувачка должност
* Наставна и научно-помошна должност на факултет
* Должност во детски оддели и институции за јавна и уметничка комуникација
* Консултант експерт во институции, во кои се работи со деца од предучилишна возраст и основно образование, во дијагностички и прогностични центри
* Консултант и раководител на деца од предучилишна и училишна возраст во институции и приватни градинки и училишта.

**Користена литература**

COLIN J, M. (1992). *Kurikulum, temeljni pojmovi*, Zagreb: Educa.

CENTER FOR HIGHER EDUCATION POLICY STUDIES (CHEPS), the Netherlands: *The extent and impact of higher educationreforms across Europe*. Final report to DG Education and Culture. (2007), p. 39-42

CERI – OECD (1982). *Druśtvena briga o predśkolskoj deci*, Beograd: zavod za udźbenike I nastavna sredstva.

DIRECTORATE-GENERAL FOR EDUCATION AND CULTURE. *Common European Principles for Teacher Competences and Qualifications*. Brussels: European Commission, 2005.

ERICKSON.H.L. (2007) *Curriculum and Instruction for tne Thinking Classroom, Concept-Based*. California: Corwin Press.

[ETUCE] (1994). *Teacher Education in Europe*. Bruxelles: Etuce

[ETUCE] (2002). *Quality in education – presentation of ETUCE’s work* 1995-2001.

[ETUCE] (2005). *Europe Needs Teachers. Hearing on Teacher Education. Report.*

 [EUROPEAN COMMISSION] (2005). *Common European Principles for Teacher Competences and Qualifications* (Draft version 7.10.2005).

 [EUROPEAN COMMISSION] (2008).*Staff Working Document Accompanying the Council and Commission joint 2008 Progress Report on Education and Training* 2010 (2007), p. 47

[EURYDICE] (2002). *Initial training and transition to working life.*

[EURYDICE] (2004). *Keeping teaching attractive for the 21st century.*

Zgaga, P., Persak, M., Repac, I. (2003). “Teachers’ Education and the Bologna Process. A Survey on trends in Learning structures at institutions of Teachers’ Education”. – In Buchberger, F., Berghammer S. (Eds). Education Policy Analysis in a Comparative Perspective II. Linz: Publication Series.

Zgaga, P. (2005). *The importance of education in social preconstruction. Six years of the enhanced Graz process: developments, current status and future prospects od education od South-east Europe*. Ljubljana & Wien: University od Ljubljana, Faculty od Education.

VIZEK VIDOVIC, VLASTA. (2005), *Cjelozivotno obrazovanje ucitelja I nastavnika*: visestruke perspective. Zagreb: Institut za drustvena istrazivanja.

Kiril Barbareev

**MODEL OF INITIAL EDUCATION AND PROFESSIONAL DEVELOPMEN OF A TEACHER/ EDUCATOR**

**A B S T R A C T**

Education and professional teacher development (teachers/educators) is a crucial question in every country, with the fact that quality of educational staff is one of the main factors influencing the level of educational achievements of every individual. The profession teacher/educator has itsown developing path and its own characteristics and its build on common principles and on a proper system of knowledge and practical guidance.

Today, before the teacher / educator are placed increased demands on his vocational training and methodical competence, precisely because, to successfully be able to respond to new challenges, the system of initial education (study program) need to **build a profile of a teacher / educator**: a professional who continually learns and explore, which monitors and measures the achievements of its work based on the results they achieved, which is continuously improved through specialized formal and informal educational forms

This journal attempts to contribute to a topic that is very important for higher education institutions in our country but also for educational and educational work with preschool children.

The journal presents a model of initial education of teachers / educators that is based on the principle of interdisciplinary and multidisciplinary, particularly emphasized the integration of pedagogical, psychological, methodical, sociological and organizational disciplines.

The study program for education of the teacher / educator aims to provide vocational and academic education of teachers / educators, their training for working with children of preschool and early school aged between 2-8 years, but also and opportunities to continue their education further the master and doctoral studies.

**Key words: initial education, INSET-service, study program, professional development, teacher/educator.**